Diari Oficial de la Generalitat Valenciana


Sumari del DOGV 3355, del 21-10-1998 (1998/8810)

RESOLUCIÓ de 14 de setembre de 1998, del Servei Territorial d'Indústria i Energia d'Alacant, per la qual s'autoritza a l'empresa Enagás, SA, la realització de les instal·lacions corresponents al projecte Xarxa d'Orihuela i Polígons Industrials d'Orihuela i Redován (Eixida AS-10), als termes municipals d'Orihuela i Redován (Alacant).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3355

Data del DOGV
:   21-10-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/8810


Data del document
:   14-09-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 14 de setembre de 1998, del Servei Territorial d'Indústria i Energia d'Alacant, per la qual s'autoritza a l'empresa Enagás, SA, la realització de les instal·lacions corresponents al projecte Xarxa d'Orihuela i Polígons Industrials d'Orihuela i Redován (Eixida AS-10), als termes municipals d'Orihuela i Redován (Alacant). [1998/X8810]
  
Per Resolució de la Conselleria d'Indústria, Comerç i Turisme de la Generalitat Valenciana, d'1 de juny de 1993, es va atorgar a Enagás, SA, la concessió administrativa per al subministrament de gas natural per a usos industrials en diversos termes municipals de la província d'Alacant, entre els quals es troben els d'Orihuela i Redován (BOE núm. 175 de 23 de juliol de 1993).
  
Enagás, SA, va sol·licitar, mitjançant escrit de data 11 de gener de 1998, davant d'aquest Servei Territorial d'Indústria i Energia d'Alacant, a fi d'ampliar el subministrament de gas natural per a usos industrials i consum domèstic a la província d'Alacant, i a l'empara d'allò que s'ha disposat en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, i en l'article 9.b) del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, autorització del projecte d'instal·lacions de la Xarxa d'Orihuela i Polígons Industrials d'Orihuela i Redován (Eixida AS-10), als termes municipals d'Orihuela i Redován.
  
Vista la sol·licitud presentada per Enagás, SA i estudiat el projecte Xarxa d'Orihuela i Polígons Industrials d'Orihuela i Redován (Eixida AS-10), visat pel col·legi oficial d'enginyers corresponent.
  
Vistes les al·legacions formulades, mitjançant escrit registrat d'entrada en aquest Servei Territorial amb data 7 de maig de 1998, pel Sr. José Molina Gil, on manifesta que la seua finca està destinada a la venda i dipòsits de plantes ornamentals, que es tracta d'un viver amb infraestructura pròpia al qual se li afectarà parcialment la closa de tancament, i proposa modificar la conducció unint directament els vèrtexs V-27 i V-30.
  
Vista la contestació d'Enagás, SA, a la qüestió suscitada, mitjançant escrit de data 29 de juny de 1998, en la qual posen de manifest que s'ha procedit a rectificar la naturalesa i l'ús a què es destina la finca núm. A-OH-40, perquè siga tingut en compte a l'hora de valorar els béns. Manifesta que la proposta de canvi de traçat entre els vèrtexs V-27 i V-30 no és viable ja que significaria afectar altres parcel·les no sotmeses en l'expedient. No obstant això, Enagás, SA no tindrà inconvenient a instal·lar la canonada pel costat oposat a la closa de tancament de la parcel·la de l'al·legador, eliminant-se així el vèrtex V-28 i l'afecció sobre la seua finca.
  
Vistos el Decret 2.913/1973, de 26 d'octubre (esmentat); el Decret 1.775/1967, de 22 de juliol; l'Ordre del Ministeri d'Indústria de 18 de novembre de 1974, per la qual s'aprova el Reglament de Xarxes i Connexions de Combustibles Gasosos, modificat per les ordres del Ministeri d'Indústria i Energia de 26 d'octubre de 1983, de 6 de juliol de 1984 i de 9 de març de 1994; la Llei de Règim Jurídic de les Administracions Públiques i del Procediment Administratiu Comú, i la resta de disposicions concordants.
  
Aquest Servei Territorial resol:
  
Autoritzar les instal·lacions sol·licitades per Enagás, SA, d'acord amb el projecte Xarxa d'Orihuela i Polígons Industrials d'Orihuela i Redován (Eixida AS-10), als termes municipals d'Orihuela i Redován, d'acord amb les condicions següents:
  
1. En tot moment, haurà de complir-se tot allò que s'estableix en el Reglament General del Servei Públic de Gasos Combustibles, i també de normes complementàries, el Reglament de Xarxes i Connexions de Combustibles Gasosos aprovat per l'Ordre del Ministeri d'Indústria de 18 de novembre de 1974, i modificat per les ordres del Ministeri de 26 d'octubre de 1983, de 6 de juliol de 1984 i de 9 de març de 1994, i la Resolució d'1 de juny de 1993, de la Conselleria d'Indústria i Comerç per la qual s'atorga a Enagás, SA, la concessió administrativa per al subministrament de gas natural per a usos industrials als termes municipals d'Orihuela i Redován.
  
2. El termini per a la posada en marxa de les instal·lacions que s'autoritzen serà de dotze mesos a partir de la data de l'ocupació real de les finques afectades.
  
3. Les instal·lacions que s'autoritzen per mitjà d'aquesta resolució hauran de realitzar-se d'acord amb el projecte denominat Xarxa d'Orihuela i Polígons Industrials d'Orihuela i Redován (Eixida AS-10) i amb la resta de la documentació tècnica presentada, i queda especificat en les següents dades bàsiques:
  
a) Descripció de les instal·lacions: La canonada serà d'acer sense soldadura, segons especificació API 5L, amb diàmetres de 4" i 6". La qualitat de l'acer serà X-42 i estarà protegit contra la corrosió. La pressió màxima de servei de la xarxa serà de 16 bars. La longitud de les canalitzacions serà de 6.070 m.l.
  
b) El pressupost total de les instal·lacions objecte de la present autorització ascendeix a la quantitat de cent tretze milions sis-centes seixanta-sis mil sis-centes cinquanta-nou pessetes (002.416.021 PTA).
  
4. Per a introduir modificacions que afecten les dades bàsiques a què es refereix la condició 3a, caldrà obtenir autorització en aquest Servei Territorial.
  
5. Una vegada finalitzades les obres d'instal·lació, s'efectuaran els assajos i les proves oportunes, i s'informarà en un termini de 48 hores de la realització d'aquests a aquest Servei Territorial.
  
6. Aquest Servei Territorial aprovarà també les condicions concretes d'aplicació del projecte i introduirà les modificacions de detall que resulten convenients.
  
7. Enagás, SA donarà compte de la terminació de les instal·lacions a aquest Servei Territorial per al reconeixement definitiu i l'alçament de l'acta de posada en marxa; sense aquest requisit no podran entrar en funcionament. Per a això, s'aportarà a aquest Servei Territorial un certificat final d'obra firmat per un tècnic superior competent i visat pel col·legi oficial corresponent, on conste que la construcció i el muntatge s'ha efectuat d'acord amb la normativa tècnica vigent que hi siga d'aplicació, acompanyat de la documentació corresponent a les proves i els assajos realitzats.
  
8. Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions imposades per la declaració inexacta de les dades subministrades o una altra causa excepcional que ho justifique legalment.
  
De conformitat amb allò que s'ha disposat en els articles 10 i 13 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, la present autorització, que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, n'originarà la urgent ocupació. Els indicats béns i drets són els inclosos en la relació que es va publicar en el Diari Oficial de la Generalitat Valenciana de 6 de maig de 1998.
  
Aquesta autorització s'atorga sense perjudici i independentment, de les autoritzacions, les llicències o els permisos de competència municipal, provincial o altres necessaris per a la realització de les obres de les instal·lacions.
  
Contra la present resolució podrà interposar-se un recurs ordinari davant del director general d'Indústria i Energia de la Conselleria d'Ocupació, Indústria i Comerç de la Generalitat Valenciana, en el termini d'un mes, comptat des del dia de la seua notificació, d'acord amb el que es determina en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.